АҞӘА, цәыббра 4 - Sputnik, Сариа Кәарцхьиаԥҳа. Апроект "Аԥсны агәадура" афиналист Абзагә Ҵәыџьба акультура аминистр иабжьгаҩыс дҟаҵоуп жәларбжьаратәи аимадарақәа рхырхарҭала ҳәа аалыцҳауеит асоциалтә платформа "Аԥсны аԥеиԥш" ацхантәаҩ Милана Ҳашԥҳа.
Акультура аминистр иабжьгаҩыс иҟарҵаз Абзагә Ҵәыџьба аиндаҭлара "Аԥсны агәадура" аҿы ахәбатәи аҭыԥ ааникылеит.
"Аиндаҭлара аԥҟарақәа инарықәыршәаны аиааиҩцәа аҳәынҭқарратә маҵзурақәа рҿы аҭыԥ рыҭатәуп. Абзагә ихы бзианы иааирԥшит. Ари аиқәшаҳаҭра атәыла ахадеи аԥыза-министри адгылара арҭоит", - ҳәа лҳәеит лара.
Аиндаҭлара "Аԥсны агәадураҿы" иалыркааз, акультура аминистр иабжьгаҩ Абзагә Ҵәыџьба автортә проект аус адиулараны дыҟоуп.
"Абзагә Ҵәыџьба жәларбжьаратә аимадарақәа рганахьала абжьагаҩыс дҟаҵоуп. Агәрагара ҳамоуп ихы бзианы иааирԥшып ҳәа. Ари иусутә мҩа алагамҭоуп. Лагамҭа бзиоуп", - лҳәоит Милана Ҳашԥҳа.
"Аԥсны агәадура" – анапхгаҩцәа ҿарацәа реиндаҭлароуп, иззырхоу аҟыбаҩ змоу аҿар ралыԥшаароуп.
Мызқәак раахыс имҩаԥысуаз анапхгаҩ ҿарацәа реицлабра "Аԥсны агәадура" аҟны иаиааиз хәҩык рыхьӡқәа рыларҳәеит Аҟәа. Аицлабраҿы аиааира згаз алкаан алахәцәа рфинлатә реитинг алҵшәақәа рыла, иара шьақәгылон 70% аконкурстә комиссиа рыхәшьаралеи, 30% онлаин-бжьыҭаралеи.
Ауаа рыбжьыҭареи аконкурстә комиссиа рыхәшьареи неилаҵаны актәи аҭыԥ ааникылеит Саид Беиа, аҩбатәи – Асҭамыр Қәҭарба, ахԥатәи – Александр Ачба, аԥшьбатәи – Алмахсиҭ Осиа, ахәбатәи – Абзагә Ҵәыџьба.
Иара убас шәаԥхьар ҟалоит: